## Opći uvjeti ugovora o provođenju zdravstvene zaštite iz obveznog zdravstvenog osiguranja zaštite zdravlja na radu

### NN 56/2008 (19.5.2008.), Opći uvjeti ugovora o provođenju zdravstvene zaštite iz obveznog zdravstvenog osiguranja zaštite zdravlja na radu

# HRVATSKI ZAVOD ZA ZDRAVSTVENO OSIGURANJE ZAŠTITE ZDRAVLJA NA RADU

**1941**

Na osnovi članka 12. stavka 6. i članka 42. Zakona o zdravstvenom osiguranju
zaštite zdravlja na radu (»Narodne novine«, broj 85/06.), članka 295. Zakona o
obveznim odnosima (»Narodne novine«, broj 35/05.) i članka 25. točke 3. Statuta
Hrvatskog zavoda za zdravstveno osiguranje zaštite zdravlja na radu (»Narodne
novine«, broj 90/07.) Upravno vijeće Hrvatskog zavoda za zdravstveno osiguranje
zaštite zdravlja na radu na 13. sjednici održanoj 23. travnja 2008. godine
donijelo je

## OPĆE UVJETE

### UGOVORA O PROVOĐENJU ZDRAVSTVENE ZAŠTITE IZ OBVEZNOG ZDRAVSTVENOG OSIGURANJA ZAŠTITE ZDRAVLJA NA RADU

I. OPĆE ODREDBE

Članak 1.

Općim uvjetima ugovora o provođenju zdravstvene zaštite iz obveznog zdravstvenog
osiguranja zaštite zdravlja na radu (u daljnjem tekstu: Opći uvjeti) utvrđuju se
vrste, opseg, kvaliteta i rokovi za ostvarivanje ugovorene zdravstvene zaštite
iz obveznog zdravstvenog osiguranja zaštite zdravlja na radu prema standardima i
normativima za pojedine djelatnosti na razini primarne, specijalističko-konzilijarne
i bolničke zdravstvene zaštite, a u skladu s odredbama Pravilnika o standardima
i normativima prava na zdravstvenu zaštitu iz obveznog zdravstvenog osiguranja
zaštite zdravlja na radu (u daljnjem tekstu: Pravilnik o standardima) i Odluke o
osnovama za sklapanje ugovora o provođenju zdravstvene zaštite iz obveznog
zdravstvenog osiguranja zaštite zdravlja na radu (u daljnjem tekstu: Odluka o
ugovaranju).
Ugovor o provođenju zdravstvene zaštite iz obveznog zdravstvenog osiguranja
zaštite zdravlja na radu sklapa se između Hrvatskog zavoda za zdravstveno
osiguranje zaštite zdravlja na radu (u daljnjem tekstu: Zavod) i zdravstvenih
ustanova, trgovačkih društava koja u svom sastavu imaju djelatnost medicine rada
te specijalista medicine rada u privatnoj praksi, kao i zdravstvenih ustanova,
trgovačkih društava i zdravstvenih radnika privatne prakse uključenih u osnovnu
mrežu zdravstvene djelatnosti, ustanova koje obavljaju ljekarničku djelatnost i
privatnih ljekarna te stručnjaka za pojedina specifična pitanja u zdravstvenoj
zaštiti radnika (psiholog), u skladu sa Zakonom o zdravstvenom osiguranju
zaštite zdravlja na radu (u daljnjem tekstu: Zakon), Zakonom o obveznom
zdravstvenom osiguranju, Zakonom o zdravstvenoj zaštiti, drugim propisima, općim
aktima Zavoda i općim aktima Hrvatskog zavoda za zdravstveno osiguranje.

II. OPĆI UVJETI UGOVORA ZA SVE RAZINE ZDRAVSTVENE DJELATNOSTI

*1. Odnos Općih uvjeta i ugovora*
Članak 2.

Ugovorne strane iz članka 1. stavka 2. ovih Općih uvjeta suglasne su da su ovi
Opći uvjeti sastavni dio među njima sklopljenog ugovora o provođenju zdravstvene
zaštite iz obveznog zdravstvenog osiguranja zaštite zdravlja na radu (u daljnjem
tekstu: ugovor).
Ugovorne strane suglasne su da ovi Opći uvjeti stupaju na snagu danom
potpisivanja ugovora te da se primjenjuju tijekom ugovornog razdoblja.
Ugovorne strane su suglasne da se u slučaju neslaganja pojedinih odredaba ovih
Općih uvjeta i odredaba sklopljenog ugovora iz stavka 1. ovog članka primjenjuju
odredbe ugovora.
Zdravstvena ustanova, trgovačko društvo koje u svom sastavu ima djelatnost
medicine rada te specijalist medicine rada u privatnoj praksi, kao i zdravstvena
ustanova, trgovačko društvo i zdravstveni radnik privatne prakse uključeni u
osnovnu mrežu zdravstvene djelatnosti, ustanova koja obavlja ljekarničku
djelatnost i privatna ljekarna te stručnjak za pojedina specifična pitanja u
zdravstvenoj zaštiti radnika (psiholog) (u daljnjem tekstu: ugovorni subjekti
Zavoda) potpisivanjem ugovora postaju ugovorni subjekti Zavoda i obvezni su na
vidljivom mjestu istaknuti natpis s logotipom Zavoda: »Ugovorna zdravstvena
ustanova«, »Ugovorno trgovačko društvo«, »Ugovorni zdravstveni radnik privatne
prakse«, odnosno »Ugovorni subjekt«, a koji će prilikom potpisivanja ugovora
preuzeti od Zavoda.
Ugovorni subjekti Zavoda obvezuju se da neće ugovor sklopljen sa Zavodom
koristiti kao osiguranje za otplatu duga po osnovi dobivenog kredita od banaka i
drugih novčarskih pravnih subjekata, novčano-kreditnih zadruga, štedionica i
slično, odnosno od pojedinaca, niti da će dati pristanak da sredstva ostvarena
temeljem ugovora budu predmet zapljene u svrhu podmirenja njihovog dugovanja u
skladu sa člankom 183. i 183.a. Ovršnog zakona, osim iznosa sredstava do najviše
1/3 mjesečne osnovice za obračun doprinosa za obvezna osiguranja u skladu sa
Zakonom o doprinosima za obvezna osiguranja umanjenog za iznose obveznih
doprinosa, poreza i prireza.

*2. Provođenje mjera zdravstvene zaštite*

Članak 3.

Ugovorni subjekti Zavoda obvezuju se u potpunosti provoditi mjere zdravstvene
zaštite iz obveznog zdravstvenog osiguranja zaštite zdravlja na radu na svojoj
razini zdravstvene djelatnosti utvrđene Planom i programom mjera zdravstvene
zaštite, Planom i programom mjera specifične zdravstvene zaštite radnika te
Planom i programom mjera zdravstvene zaštite iz obveznog zdravstvenog osiguranja
i postupati u skladu s odredbama Zakona, Zakona o obveznom zdravstvenom
osiguranju, Zakona o zdravstvenoj zaštiti, posebnim propisima, općim aktima
Zavoda i općim aktima Hrvatskog zavoda za zdravstveno osiguranje.
Zavod se obvezuje ugovoru priložiti popis propisa iz stavka 1. ovog članka
važećih u trenutku potpisivanja ugovora te kontinuirano tijekom važenja ugovora
obavještavati ugovornog subjekta Zavoda o njihovim izmjenama.

*3. Radno vrijeme*

Članak 4.

Ugovorni subjekti Zavoda obvezuju se u skladu s Naredbom o obveznom isticanju
oznake o početku i završetku radnog vremena zdravstvenih ustanova i privatnih
zdravstvenih djelatnika (u daljnjem tekstu: Naredba), na vidljivom mjestu
istaknuti radno vrijeme svih ordinacija i dijagnostičkih službi ustanove, a
privatnik radno vrijeme ordinacije, laboratorija odnosno ljekarne koje mora biti
usklađeno s odredbama Zakona o zdravstvenoj zaštiti i Pravilnika o radnom
vremenu u zdravstvenim ustanovama koje imaju sklopljen ugovor o provođenju
zdravstvene zaštite s Hrvatskim zavodom za zdravstveno osiguranje (u daljnjem
tekstu: Pravilnik o radnom vremenu), s obvezno naznačenim imenom i prezimenom
voditelja ordinacije, odnosno jedinice.
Ugovorni subjekti Zavoda obvezuju se organizirati radno vrijeme u skladu s
odredbama Zakona o zdravstvenoj zaštiti, ovisno o razini zdravstvene
djelatnosti, na način da je osiguranim osobama Zavoda osigurano kontinuirano
pružanje zdravstvene zaštite.

*4. Vođenje medicinske dokumentacije*

Članak 5.

Ugovorni subjekti Zavoda suglasni su da će medicinska dokumentacija vezana uz
provođenje ugovorene zdravstvene zaštite za osigurane osobe (povijesti bolesti,
otpusna pisma i dr.) biti sastavljena prema pravilima struke te da će, osim
podataka koji se odnose na zdravstveno stanje osigurane osobe, obvezno
sadržavati ime, prezime i datum rođenja osigurane osobe, naziv zdravstvene
ustanove u kojoj je osiguranoj osobi pružena zdravstvena zaštita, faksimil i
potpis ovlaštenog zdravstvenog radnika koji je osiguranu osobu liječio te da će
biti ovjerena pečatom zdravstvene ustanove odnosno ordinacije privatne prakse.

*5. Provođenje ugovorene zdravstvene zaštite*

Članak 6.

Ugovorni subjekti Zavoda suglasni su da Zavod ima pravo u slučajevima kada je od
strane ugovornog subjekta Zavoda, odnosno od njegovog zdravstvenog radnika
osigurana osoba upućena da osobno o svom trošku nabavi lijek utvrđen Odlukom o
utvrđivanju Osnovne liste lijekova Hrvatskog zavoda za zdravstveno osiguranje (u
daljnjem tekstu: Osnovna lista lijekova), odnosno lijek utvrđen Odlukom o
utvrđivanju Dopunske liste lijekova Hrvatskog zavoda za zdravstveno osiguranje
(u daljnjem tekstu: Dopunska lista lijekova) za koji osigurana osoba ispunjava
uvjete propisane općim aktima Zavoda i općim aktima Hrvatskog zavoda za
zdravstveno osiguranje, potrošni ili ugradbeni materijal, odnosno kada osigurana
osoba obavi dijagnostičku pretragu ili pregled koji su joj bili obvezni
osigurati, odnosno provesti u okviru ugovorene zdravstvene zaštite, kao i u
slučaju kada osiguranoj osobi nisu pružili zdravstvenu zaštitu iz članka 28.,
29. i 30. Odluke o ugovaranju u propisanom roku od dana njezinog prvog
javljanja, ugovornom subjektu Zavoda, umanjiti iznos u prvom dospjelom računu za
izvršenu zdravstvenu zaštitu za iznos koji je vraćen osiguranoj osobi na osnovi
rješenja Zavoda.
Zavod je obvezan prije donošenja rješenja o povratu troškova zdravstvene zaštite
osiguranoj osobi zatražiti pisano očitovanje ugovornog subjekta Zavoda na
okolnosti iz stavka 1. ovog članka.
Ugovorni subjekt Zavoda obvezuje se očitovanje iz stavka 2. ovog članka
dostaviti Zavodu najkasnije u roku od 8 dana od dana zaprimanja zahtjeva Zavoda.
Zavod se obvezuje prije umanjenja iznosa sredstava koji je vraćen osiguranoj
osobi ugovornom subjektu Zavoda dostaviti o tome pisanu obavijest.

*6. Redovne izmjene ugovora tijekom ugovornog razdoblja*

Članak 7.

Ugovorne strane su suglasne da će se sva pitanja iz ugovornog odnosa koja bi
imala za posljedicu izmjenu ili dopunu ugovora uređivati dodacima ugovoru.
Ugovorne strane su suglasne da se, iznimno, u slučaju promjene cijena
zdravstvene zaštite utvrđene Odlukom o ugovaranju tijekom ugovornog razdoblja
novčani iznosi cijena zdravstvene zaštite iz ugovora ne mijenjaju dodacima
ugovoru već da se novoutvrđeni iznosi cijena neposredno primjenjuju od dana
primjene izmijenjenih odredaba Odluke o ugovaranju.

*7. Rješavanje prijepornih pitanja*

Članak 8.

Ugovorne strane suglasne su da će se sva prijeporna pitanja proizišla iz
ugovornog odnosa rješavati dogovorno.
Ugovorne strane suglasne su da se u slučaju nemogućnosti dogovora prijeporna
pitanja rješavaju putem arbitraže, osim u slučajevima ugovorom propisanog
trenutačnog raskida ugovora.
Ugovorne strane suglasne su da arbitražu iz stavka 2. ovog članka sačinjavaju
dva predstavnika Zavoda, jedan predstavnik nadležne komore i jedan predstavnik
ugovornog subjekta Zavoda.
Ugovorne strane suglasne su da predsjednika arbitraže imenuje ministar nadležan
za zdravstvo.
Ugovorne strane suglasne su da pokretanje postupka pri arbitraži ne prekida rok
utvrđen za raskid ugovora, osim ako se ugovorne strane nakon donijete odluke
arbitraže ne dogovore drukčije.
Ugovorne strane suglasne su da odluka arbitraže obvezuje ugovorne strane.
Ugovorna strana nezadovoljna odlukom arbitraže može u roku od 30 dana od dana
donošenja odluke pokrenuti sudski spor pri nadležnom sudu.

Članak 9.

Ugovorni subjekti Zavoda obvezuju se o svojoj namjeri raskida ugovora pisano
obavijestiti Zavod, odmah, a najkasnije 60 dana prije dana s kojim namjerava
raskinuti ugovor.

Članak 10.

Odredbe članka 2. do 9. ovih Općih uvjeta u svezi s pravima i obvezama ugovornih
subjekata Zavoda obvezuju ugovorne subjekte Zavoda na svim razinama zdravstvene
djelatnosti.

III. PRIMARNA RAZINA ZDRAVSTVENE DJELATNOSTI

1. OPĆI UVJETI UGOVORA ZA SVE DJELATNOSTI PRIMARNE ZDRAVSTVENE ZAŠTITE

*1.1. Osiguranje zamjene*

Članak 11.

Ugovorna zdravstvena ustanova i ugovorno trgovačko društvo koje u svom sastavu
ima djelatnost medicine rada, a koji nisu uključeni u osnovnu mrežu zdravstvene
djelatnosti u provedbi zdravstvene zaštite za slučaj ozljede na radu i
profesionalne bolesti, obvezuju se da će u slučaju spriječenosti svojih radnika
u obavljanju ugovorenih zdravstvenih djelatnosti osigurati zamjenu te unaprijed,
odnosno odmah po saznaju o tome izvijestiti područnu službu Zavoda nadležnu
prema sjedištu ustanove odnosno trgovačkog društva putem tiskanice koja je
sastavni dio ovih Općih uvjeta.

Članak 12.

Ugovorna zdravstvena ustanova, ugovorno trgovačko društvo i ugovorni zdravstveni
radnik privatne prakse uključeni u osnovnu mrežu zdravstvene djelatnosti
osiguravaju zamjenu sukladno Općim uvjetima ugovora o provođenju zdravstvene
zaštite iz obveznog zdravstvenog osiguranja.

*1.2. Dežurstvo i pripravnost*

Članak 13.

Ugovorni subjekti Zavoda u provedbi zdravstvene zaštite za slučaj ozljede na
radu i profesionalne bolesti provode dežurstva i pripravnosti sukladno Općim
uvjetima ugovora o provođenju zdravstvene zaštite iz obveznog zdravstvenog
osiguranja.

*1.3. Osiguranje potrebnih lijekova i potrošnog materijala*

Članak 14.

Ugovorni subjekti Zavoda u provedbi zdravstvene zaštite za slučaj ozljede na
radu i profesionalne bolesti osiguravaju potrebne lijekove i potrošni materijal
sukladno Općim uvjetima ugovora o provođenju zdravstvene zaštite iz obveznog
zdravstvenog osiguranja.
Za lijekove iz stavka 1. ovog članka Zavod se obvezuje platiti ugovornom
subjektu Zavoda cijenu lijeka utvrđenu Osnovnom listom lijekova, a na osnovi
ispostavljenog računa i obrazloženja o medicinskoj opravdanosti primjene lijeka.
Ugovorni subjekti Zavoda obvezuju se u svakom trenutku na zahtjev ovlaštenog
radnika Zavoda omogućiti uvid u dokumentaciju o izvršenoj nabavi potrošnog
materijala, odnosno lijekova.

*1.4. Propisivanje lijekova*

Članak 15.

Ugovorni subjekti Zavoda obvezuju se da će se prilikom propisivanja lijekova
pridržavati odredaba članka 21. Odluke o ugovaranju.

*1.5. Recepti, uputnice i nalozi za sanitetski prijevoz*

Članak 16.

Zavod se obvezuje za svaki ugovorni subjekt Zavoda, prema ugovorenoj vrsti
djelatnosti i ugovorenog broja osiguranih osoba, izdavati za tromjesečna
razdoblja, potreban broj brojčano označenih tiskanica recepata, uputnica i
naloga za sanitetski prijevoz, utvrđenih u članku 20. Odluke o ugovaranju.
Ugovorni subjekti Zavoda obvezuju se pratiti broj izdanih uputnica za
specijalističko-konzilijarnu i bolničku zdravstvenu zaštitu po osiguranim
osobama na posebnim tiskanicama dnevnih i mjesečnih izvješća.
Ugovorni subjekti Zavoda obvezuju se da će na tiskanicama recepata, uputnica i
naloga za sanitetski prijevoz, kao i na svim drugim propisanim tiskanicama na
osnovi kojih se ostvaruje pravo na zdravstvenu zaštitu iz obveznog zdravstvenog
osiguranja zaštite zdravlja na radu upisivati sve tražene podatke i to točno,
punim nazivom, čitljivo, tintom ili kemijskom olovkom plave ili crne boje,
odnosno računalnim ispisom.
Ugovorni subjekti Zavoda prilikom pružanja specifične zdravstvene zaštite
radnika obvezuju se da će tiskanicu uputnice osiguranoj osobi izdati za najbliži
ugovorni subjekt Zavoda, u pravilu, prema mjestu rada osigurane osobe koji ima
ugovorenu traženu zdravstvenu zaštitu sa Zavodom i koji s obzirom na cjelokupno
zdravstveno stanje osigurane osobe istu može pružiti, te da će na tiskanici
uputnice upisati točan naziv i adresu ugovornog subjekta Zavoda kamo upućuje
osiguranu osobu i datum izdavanja uputnice.
Ugovorni subjekti Zavoda prilikom pružanja zdravstvene zaštite za slučaj ozljede
na radu i profesionalne bolesti obvezuju se da će tiskanicu uputnice osiguranoj
osobi izdati za najbliži ugovorni subjekt Zavoda, u pravilu, prema mjestu
prebivališta, odnosno boravka osigurane osobe koji ima ugovorenu traženu
zdravstvenu zaštitu sa Zavodom i koji s obzirom na cjelokupno zdravstveno stanje
osigurane osobe istu može pružiti, te da će na tiskanici uputnice upisati točan
naziv i adresu ugovornog subjekta Zavoda kamo upućuje osiguranu osobu i datum
izdavanja uputnice.
Zavod se obvezuje da će ugovornim subjektima Zavoda na osnovi pisanog zahtjeva i
obrazloženja ugovornog subjekta Zavoda te uz suglasnost ovlaštenog radnika
područne službe Zavoda, u medicinski opravdanim slučajevima, odobriti izdavanje
dodatne količine tiskanica uputnica, recepata i naloga za sanitetski prijevoz.
Ugovorni subjekti Zavoda obvezuju se da će pogrešno ispunjene tiskanice
recepata, uputnica i naloga za sanitetski prijevoz vratiti područnoj službi
Zavoda uz mjesečno izvješće.

*1.6. Uputnica za laboratorijsku dijagnostiku na razini primarne zdravstvene
zaštite*

Članak 17.

Ugovorni subjekti Zavoda obvezuju se da će za provođenje specifične zdravstvene
zaštite radnika osigurane osobe upućivati na pretrage laboratorijske
dijagnostike putem tiskanice uputnice propisane Pravilnikom o pravima, uvjetima
i načinu ostvarivanja prava iz obveznog zdravstvenog osiguranja zaštite zdravlja
na radu (u daljnjem tekstu: Pravilnik o pravima).
Ugovorni subjekti Zavoda obvezuju se da će za provođenje zdravstvene zaštite za
slučaj ozljede na radu i profesionalne bolesti osigurane osobe upućivati na
pretrage primarne laboratorijske dijagnostike putem »Uputnica za laboratorij
primarne zdravstvene zaštite«koja je sastavni dio ovih Općih uvjeta.

*1.7. Organiziranje prikupljanja laboratorijskih uzoraka*

Članak 18.

Ugovorni subjekti Zavoda i Zavod suglasni su da doktor medicine rada, doktor
medicine, odnosno privatnik može dogovorno s medicinsko-biokemijskim
laboratorijem, koji provodi laboratorijske usluge na razini primarne zdravstvene
zaštite na području ugovornog subjekta Zavoda, u ordinaciji doktora medicine
rada, doktora medicine, odnosno privatnika organizirati vađenje krvi, odnosno
prikupljanje laboratorijskih uzoraka.
Medicinsko-biokemijski laboratorij iz stavka 1. ovog članka obvezuje se za
vađenje krvi, odnosno prikupljanje laboratorijskih uzoraka osigurati
odgovarajući broj vacutainera, odnosno drugoga odgovarajućeg potrošnog
materijala, kao i dnevni prijevoz prikupljenih uzoraka iz ordinacije doktora
medicine, doktora medicine rada, odnosno privatnika u laboratorij.

*1.8. Izviješća*

Članak 19.

Ugovorni subjekti Zavoda obvezuju se za ugovorene djelatnosti na razini primarne
zdravstvene zaštite uredno voditi svu potrebnu dokumentaciju.
Radi praćenja rada, ugovorni subjekti Zavoda u provedbi specifične zdravstvene
zaštite radnika obvezuju se da će voditi dnevna izvješća prema šiframa iz
Pravilnika o standardima te na osnovi njih sastavljati mjesečna izvješća i
dostavljati ih područnoj službi Zavoda najkasnije do 5. u mjesecu za prethodni
mjesec.
Ugovorni subjekti Zavoda u provedbi zdravstvene zaštite za slučaj ozljede na
radu i profesionalne bolesti obvezuju se da će voditi dnevna izvješća prema
šiframa iz Odluke o utvrđivanju popisa dijagnostičkih i terapijskih postupaka u
zdravstvenim djelatnostima – vremenski i kadrovski normativi Hrvatskog zavoda za
zdravstveno osiguranje (u daljnjem tekstu: Popis postupaka) te na osnovi njih
sastavljati mjesečna izvješća i dostavljati ih područnoj službi Zavoda
najkasnije do 5. u mjesecu za prethodni mjesec.
Dnevna i mjesečna izvješća ispunjavaju se na posebnim tiskanicama koje utvrđuje
Zavod.
Ugovorni subjekti Zavoda obvezuju se u mjesečno izvješće unijeti i podatke o
utrošku novčanih sredstava za lijekove iz članka 14. ovih Općih uvjeta.

Članak 20.

Ugovorni subjekti Zavoda obvezuju se da će nakon priključenja na centralni
zdravstveni informatički sustav Hrvatske (CEZIH) iz članka 45. Odluke o
ugovaranju, izviješća dostavljati u elektronskom obliku.

*1.9. Ispostavljanje računa*

Članak 21.

Ugovorni subjekti Zavoda obvezuju se na magnetskom mediju i u originalnom obliku
uz priloženu dokumentaciju ispostavljati Zavodu račune za obavljene usluge iz
obveznog zdravstvenog osiguranja zaštite zdravlja na radu sukladno ovim Općim
uvjetima, Pravilnikom o standardima i Odluci o ugovaranju, kao i Općim uvjetima
ugovora o provođenju zdravstvene zaštite iz obveznog zdravstvenog osiguranja.

2. OPĆI UVJETI UGOVORA ZA POJEDINE DJELATNOSTI ZAŠTITE ZDRAVLJA NA RADU NA
PRIMARNOJ RAZINI

*2.1. Medicina rada*

2.1.1. Specifična zdravstvena zaštita radnika

Članak 22.

Ugovorni subjekti Zavoda u provedbi specifične zdravstvene zaštite radnika
obavljaju liječničke preglede i dijagnostičke postupke radi utvrđivanja radne
sposobnosti, praćenje zdravstvenog stanja radnika, preventivne preglede radnika
s obzirom na spol, dob i uvjete rada te pojavu profesionalne bolesti i ozljede
na radu, davanje savjeta o zdravlju, sigurnosti, organizaciji rada i zaštitnim
sredstvima, organiziranje pružanja prve pomoći i hitnih medicinskih intervencija
na mjestu rada, praćenje i analizu pobola s osnove ozljeda na radu i
profesionalnih bolesti, stalnu skrb o boljoj prilagođenosti rada, uključujući
vrijeme, način i uvjete rada, sudjelovanje u obavješćivanju, stručnom
osposobljavanju i obrazovanju iz zaštite zdravlja na radu, sigurnosti na radu i
organizacije rada, ocjenjivanje uvjeta rada na pojedinom radnom mjestu radi
zaštite radnika od ozljeda na radu i profesionalnih bolesti u vezi s radom,
promociju zdravlja i zdravstveno prosvjećivanje, sudjelovanje u mjerama
profesionalne rehabilitacije radnika te provođenje dijagnostičkih postupaka radi
utvrđivanja profesionalnih bolesti.

Članak 23.

Ugovorni subjekti Zavoda u provedbi specifične zdravstvene zaštite radnika
obavljaju preglede radnika sukladno Zakonu o zaštiti na radu, Pravilniku o
poslovima s posebnim uvjetima rada i Pravilniku o izradi procjene opasnosti, za
one osigurane slučajeve za koje je poslodavac uputio radnika na pregled za
poslove s posebnim uvjetima rada temeljem tiskanice uputnice propisane
Pravilnikom o poslovima na kojima radnik može raditi samo nakon prethodnog
utvrđivanja zdravstvene sposobnosti.
Za obavljene preglede iz stavka 1. ovog članka ugovorni subjekti Zavoda izdaju
svjedodžbe o zdravstvenoj sposobnosti radnika propisane Pravilnikom o poslovima
na kojima radnik može raditi samo nakon prethodnog utvrđivanja zdravstvene
sposobnosti.
Za obavljeni pregled prije zasnivanje radnog odnosa na poslove s posebnim
uvjetima rada ugovorni subjekti Zavoda obvezni su poslodavcu ispostaviti
pojedinačni račun, s tim da je Zavod obvezan vratiti trošak obavljenog pregleda
u roku od 30 dana od dana primitka zahtjeva poslodavca za povrat i dokaza o
zapošljavanju radnika.
Za obavljeni pregled radnika raspoređenog, odnosno koji se raspoređuje na
poslove s posebnim uvjetima rada ugovorni subjekti Zavoda obvezni su Zavodu
ispostaviti pojedinačni račun.

2.1.2. Laboratorijska dijagnostika

Članak 24.

Ugovorni subjekti Zavoda obvezuju se provoditi za osigurane osobe laboratorijske
pretrage i usluge u laboratorijskoj dijagnostici u specifičnoj zdravstvenoj
zaštiti radnika utvrđene odredbom članka 11. Pravilnika o standardima i
normativima prava na zdravstvenu zaštitu iz obveznog zdravstvenog osiguranja
zaštite zdravlja na radu (u daljnjem tekstu: Pravilnik o standardima).

*2.1.3. Praćenje bolovanja*

Članak 25.

Ugovorni subjekti Zavoda obvezuju se u djelatnosti medicine rada, pri
određivanju dužine trajanja bolovanja za slučaj ozljede na radu i profesionalne
bolesti postupati prema pravilima liječničke struke i pridržavati se odredaba
Pravilnika o rokovima najduljeg trajanja bolovanja ovisno o vrsti bolesti (u
daljnjem tekstu: Pravilnik o bolovanju) vodeći pri tome računa o obliku i tijeku
bolesti, odnosno zahvaćenosti organa, organskog sustava, općem stanju i
tjelesnoj kondiciji osiguranika te o radnim uvjetima i zahtjevima radnog mjesta
osiguranika.
Ugovorni subjekti Zavoda obvezuju se u djelatnosti medicine rada pratiti ukupnu
stopu bolovanja za koju se naknada plaće za bolovanje isplaćuje na teret
sredstava Zavoda na tiskanici »Izvješće o stopi bolovanja«, koja je sastavni dio
ovih Općih uvjeta.
Radi praćenja bolovanja i promptnog poduzimanja odgovarajućih mjera u slučaju
izrazitijeg porasta stope bolovanja, koja bi se mogla odraziti na planirane
izdatke Zavoda prema toj osnovi, a u skladu s ugovornim obvezama ugovorni
subjekti Zavoda obvezuju se u djelatnosti medicine rada voditi računa da
prosječna ukupna stopa bolovanja zbog ozljeda na radu i profesionalnih bolesti,
iskazana po tromjesečnim razdobljima tijekom godine za svaki tim, neće biti viša
od 0,35% te se za nastala prekoračenja obvezuju priložiti obrazloženje.

*2.2. Opća/obiteljska medicina*

Članak 26.

Ugovorna zdravstvena ustanova, ugovorno trgovačko društvo i ugovorni zdravstveni
radnik privatne prakse uključeni u osnovnu mrežu zdravstvene djelatnosti obvezni
su postupati u provođenju obveznog zdravstvenog osiguranja zaštite zdravlja na
radu u djelatnosti opće/obiteljske medicine sukladno Općim uvjetima ugovora o
provođenju zdravstvene zaštite iz obveznog zdravstvenog osiguranja.

*2.3. Patronažna zdravstvena zaštita*

Članak 27.

Ugovorni subjekti Zavoda u provedbi zdravstvene zaštite za slučaj ozljede na
radu i profesionalne bolesti obvezni su postupati u djelatnosti patronažne
zdravstvene zaštite sukladno Općim uvjetima ugovora o provođenju zdravstvene
zaštite iz obveznog zdravstvenog osiguranja.

*2.4. Zdravstvena njega u kući bolesnika*

Članak 28.

Ugovorni subjekti Zavoda u provedbi zdravstvene zaštite za slučaj ozljede na
radu i profesionalne bolesti obvezni su postupati u djelatnosti zdravstvene
njege u kući bolesnika sukladno Općim uvjetima ugovora o provođenju zdravstvene
zaštite iz obveznog zdravstvenog osiguranja.

*2.5. Laboratorijska dijagnostika*

Članak 29.

Ugovorni subjekti Zavoda u provedbi zdravstvene zaštite za slučaj ozljede na
radu i profesionalne bolesti obvezni su postupati u djelatnosti laboratorijske
dijagnostike sukladno Općim uvjetima ugovora o provođenju zdravstvene zaštite iz
obveznog zdravstvenog osiguranja.

*2.6. Ljekarništvo*

Članak 30.

Ugovorna zdravstvena ustanova i ugovorni zdravstveni radnik privatne prakse
uključeni u osnovnu mrežu zdravstvene djelatnosti obvezni su postupati u
provođenju obveznog zdravstvenog osiguranja zaštite zdravlja na radu u
djelatnosti ljekarništva sukladno Općim uvjetima ugovora o provođenju
zdravstvene zaštite iz obveznog zdravstvenog osiguranja.

*2.7. Djelatnost hitne medicinske pomoći*

Članak 31.

Odredbe članka 2. do 21. te od 26. do 30. ovih Općih uvjeta, u dijelu koji se
odnose na opće uvjete ugovora, prava i obveze ugovornih subjekata Zavoda u
provedbi zdravstvene zaštite za slučaj ozljede na radu i profesionalne bolesti,
opskrbu tiskanicama uputnica, recepata i naloga za sanitetski prijevoz, vođenje
evidencija i dostavljanje izvješća, ispostavljanje računa, osiguravanje lijekova
utvrđenih Osnovnom listom lijekova i Dopunskom listom lijekova, i druge
odgovarajuće odredbe primjenjuju se i na ustanove koje provode djelatnost hitne
medicinske pomoći.

*2.8. Djelatnost psihologije*

Članak 32.

Stručnjak za pojedina specifična pitanja u zdravstvenoj zaštiti radnika
(psiholog) u provedbi specifične zdravstvene zaštite radnika provode djelatnost
psihologije temeljem uputnice nadležnog doktora specijaliste medicine rada.
Djelatnost iz stavka 1. ovog članka provodi se u ordinaciji nadležnog doktora
specijaliste medicine rada.

IV. SPECIJALISTIČKO-KONZILIJARNA I BOLNIČKA ZDRAVSTVENA ZAŠTITA

1. OPĆI UVJETI UGOVORA ZA SVE DJELATNOSTI SPECIJALISTIČKO-KONZILIJARNE I
BOLNIČKE ZDRAVSTVENE ZAŠTITE

*1.1. Obveze ugovornih subjekata Zavoda*

Članak 33.

Ugovorni subjekti Zavoda obvezuju se provoditi ugovorenu specijalističko-konzilijarnu
zdravstvenu zaštitu, a maksimalno unutar 40 radnih sati tjedno po radniku,
doktoru specijalistu, odnosno po ordinacijama specijalističko-konzilijarne
zdravstvene zaštite i dijagnostičkim jedinicama koji provode ugovorenu
zdravstvenu zaštitu.
Ugovorni subjekti Zavoda obvezuju se uskladiti radno vrijeme svih ordinacija
specijalističko-konzilijarne zdravstvene zaštite, odnosno dijagnostičkih
jedinica s odredbama Zakona o zdravstvenoj zaštiti, Naredbe i Pravilnika o
radnom vremenu.
Ustanova koja provodi ugovorenu bolničku zdravstvenu zaštitu obvezuje se
provoditi ugovorenu bolničku zdravstvenu zaštitu kroz 24 satno radno vrijeme u
skladu sa Zakonom o zdravstvenoj zaštiti.

Članak 34.

Ugovorni subjekti Zavoda obvezuju se pri provođenju ugovorene zdravstvene
zaštite pridržavati se utvrđenih postupnika predlaganja pojedinih dijagnostičkih
postupaka.
Ugovorne strane su suglasne da ugovorni subjekti Zavoda neće financirati
klinička ispitivanja lijekova i znanstvene projekte iz sredstava obveznog
zdravstvenog osiguranja zaštite zdravlja na radu.
Ugovorni subjekti Zavoda obvezuju se da će Zavodu dostaviti rješenje ministra
nadležnog za zdravstvo za provođenje kliničkih ispitivanja lijekova i
znanstvenih projekata.

*1.2. Provođenje ugovorene zdravstvene zaštite*

Članak 35.

Ugovorni subjekti Zavoda obvezuju se da će osiguranu osobu upućenu radi
korištenja specijalističko-konzilijarne zdravstvene zaštite primiti na
specijalističko-konzilijarnu, odnosno dijagnostičku obradu koju ima ugovorenu sa
Zavodom odmah, a najkasnije u rokovima propisanim člankom 28. Odluke o
ugovaranju računajući od dana kad im se osigurana osoba s uputnicom izabranog
ugovornog doktora opće/obiteljske medicine ili nadležnog doktora specijaliste
medicine rada prvi put javila.
Ustanova koja provodi ugovorenu bolničku zdravstvenu zaštitu obvezuje se
osiguranu osobu upućenu radi korištenja bolničke zdravstvene zaštite koju ima
ugovorenu sa Zavodom primiti odmah, a najkasnije u rokovima propisanim člankom
29. Odluke o ugovaranju računajući od dana kad joj se osigurana osoba s
uputnicom izabranog ugovornog doktora opće/obiteljske medicine prvi put javila.
Ugovorni subjekti Zavoda obvezuju se da će zdravstvenu zaštitu iz stavka 1. i 2.
ovog članka, osim zdravstvene zaštite iz članka 30. Odluke o ugovaranju (prvi
specijalistički pregled) pružiti osiguranoj osobi na osnovi uputnice ugovornog
izabranog doktora opće/obiteljske medicine ili nadležnog doktora specijaliste
medicine rada bez obzira koji je ugovorni subjekt Zavoda naznačen na uputnici
kako bi se osiguralo pravo osigurane osobe da bira ugovornog subjekta Zavoda
radi korištenja specijalističko-konzilijarne i bolničke zdravstvene zaštite.

Članak 36.

Ugovorni subjekti Zavoda obvezuju se Zavodu naknaditi trošak na ime sredstava
koje je Zavod vratio osiguranoj osobi za obavljeni prvi specijalistički pregled
u neugovornoj zdravstvenoj ustanovi, neugovornom trgovačkom društvu odnosno kod
neugovornog zdravstvenog radnika privatne prakse u slučajevima kada osiguranoj
osobi, koja im je upućena od strane izabranog ugovornog doktora opće/obiteljske
medicine ili nadležnog doktora specijaliste medicine rada, nisu osigurali prvi
specijalističkog pregleda u roku od 15 dana od dana njezinog prvog javljanja
ugovornom subjektu Zavoda.
Ugovorne strane su suglasne da se osim u slučaju iz stavka 1. ovog članka i u
drugim slučajevima nepridržavanja preuzetih ugovornih obveza u svezi pružanja
zdravstvene zaštite iz obveznog zdravstvenog osiguranja zaštite zdravlja na radu
primjene odredbe članka 6. ovih Općih uvjeta.

Članak 37.

Ugovorni subjekti Zavoda obvezuju se da će u slučaju kada nakon obavljenog
specijalističkog pregleda indiciraju potrebu za dodatnom specijalističkom
obradom, osiguranoj osobi ugovoriti termine za specijalističke preglede, odnosno
dijagnostičke postupke koje ugovorni subjekti Zavoda imaju ugovorene sa Zavodom.

*1.3. Racionalna farmakoterapija*

Članak 38.

Ugovorni subjekti Zavoda obvezuju se da će prilikom davanja nalaza, mišljenja i
preporuke koje daju doktoru primarne zdravstvene zaštite glede farmakoterapije,
pridržavati se potvrđenih kliničkih smjernica, te voditi računa o načelima
racionalne farmakoterapije.
Ugovorni subjekti Zavoda obvezuju se osigurati na faksimilu jasno vidljiv
identifikacijski broj dodijeljen od Hrvatskog zavoda za javno zdravstvo.
Ugovorni subjekti Zavoda obvezuju se da će preporučivati lijekove utvrđene
Osnovnom listom lijekova, te lijekove utvrđene Dopunskom listom lijekova
sukladno propisima Zavoda i to u pravilu samo one koji su indicirani za
djelatnost doktora specijalista koji ih preporučuje.
Ugovorni subjekti Zavoda obvezuju se da će prilikom preporučivanja
farmakoterapije osiguranoj osobi na medicinskoj dokumentaciji upisati tekst:
»Umjesto preporučenog lijeka izabrani doktor primarne zdravstvene zaštite može
propisati i drugi lijek istog razreda učinkovitosti u odgovarajuće jakim
dozama.«.

Članak 39.

Ugovorni subjekti Zavoda obvezuju se da će prilikom primjene lijekova u
liječenju osiguranim osobama pridržavati se odredaba članka 9. Odluke o
ugovaranju.
Ugovorni subjekti Zavoda obvezuju se da neće osiguranoj osobi koja je uključena
u klinička ispitivanja lijekova primijeniti lijekove i dijagnostičke postupke
koji su vezani uz ta klinička ispitivanja, na teret obveznog zdravstvenog
osiguranja zaštite zdravlja na radu.

2. OPĆI UVJETI UGOVORA IZVANBOLNIČKE SPECIJALISTIČKO-KONZILIJARNE ZDRAVSTVENE
ZAŠTITE

*2.1. Obveze ugovornih subjekata Zavoda*

Članak 40.

Ugovorni subjekti Zavoda obvezuje se da će u slučaju spriječenosti svojih
radnika, doktora specijalista, u obavljanju ugovorenih zdravstvenih djelatnosti
osigurati zamjenu, a kada spriječenost traje duže od 15 dana o tome izvijestiti
nadležnu područnu službu Zavoda.

*2.2. Izvješća*

Članak 41.

Ugovorni subjekti Zavoda obvezuju se da će radi praćenja ugovorene i izvršene
specijalističko-konzilijarnu zdravstvene zaštite redovito i uredno voditi za
ugovorene djelatnosti svu potrebnu dokumentaciju i dnevna izvješća po
ordinacijama specijalističko-konzilijarne zdravstvene zaštite, odnosno
dijagnostičkim jedinicama.
Ustanova, odnosno privatnik obvezuju se radi praćenja ugovorenih i izvršenih
usluga fizikalne terapije u kući, redovito i uredno voditi svu potrebnu
dokumentaciju, po svakom ugovorenom zdravstvenom radniku te voditi dnevno
izvješće po osiguranim osobama o broju i vrsti postupaka pružene fizikalne
terapije u kući.

3. OPĆI UVJETI UGOVORA BOLNIČKE ZDRAVSTVENE ZAŠTITE SA SPECIJALISTIČKO-KONZILIJARNOM
ZDRAVSTVENOM ZAŠTITOM

*3.1. Obveze ustanove*

Članak 42.

Ustanova koja provodi ugovorenu bolničku zdravstvenu zaštitu obvezuje se voditi
računa o racionalnom izdavanju lijekova utvrđenih Osnovnom listom lijekova i
Dopunskom listom lijekova iz bolničke ljekarne po klinikama, zavodima i
odjelima, odnosno voditi evidenciju o utrošenim lijekovima po osiguranim
osobama.
Ustanova koja provodi ugovorenu bolničku zdravstvenu zaštitu obvezuje se
osiguranoj osobi, radi nastavka liječenja, prilikom otpusta, a do završetka
terapije, osigurati lijekove utvrđene Osnovnom listom lijekova i Dopunskom
listom lijekova sukladno propisima Zavoda koji se mogu primjenjivati samo u
bolničkim zdravstvenim ustanovama.
Ustanova koja provodi ugovorenu bolničku zdravstvenu zaštitu obvezuje se
najmanje 7 dana prije otpusta s bolničkog liječenja osiguranoj osobi propisati
sva potrebna pomagala koja će koristiti nakon izlaska iz bolničke zdravstvene
ustanove, a prema medicinskoj indikaciji utvrđenoj Pravilnikom o uvjetima i
načinu ostvarivanja prava na ortopedska i druga pomagala Hrvatskog zavoda za
zdravstveno osiguranje.
Ustanova koja provodi ugovorenu bolničku zdravstvenu zaštitu obvezuje se
najkasnije dan prije otpuštanja osigurane osobe s bolničkog liječenja, kada se
radi o teškom bolesniku za kojeg je potrebno utvrditi uvjete i način daljnjeg
pružanja zdravstvene zaštite kod kuće, izvijestiti njezinog izabranog doktora
primarne zdravstvene zaštite o datumu otpusta iz bolnice.
Kada se utvrdi da je nužno daljnje liječenje osigurane osobe Zavoda u ugovornoj
zdravstvenoj ustanovi koja provodi ugovorenu bolničku zdravstvenu zaštitu u
kojoj se provode složeniji ili najsloženiji postupci, ustanova se obvezuje
pravovremeno osigurati premještaj osigurane osobe radi provođenja kontinuiranog
liječenja.
Ustanova koja provodi ugovorenu bolničku zdravstvenu zaštitu obvezuje se u
skladu s pravilima struke i općim aktima Zavoda, ako za to postoji medicinska
indikacija, osigurati pravovremeni smještaj osigurane osobe u specijalnoj
bolnici koja provodi ugovorenu bolničku zdravstvenu zaštitu.

*3.2. Izvješća*

Članak 43.

Ustanova koja provodi ugovorenu bolničku zdravstvenu zaštitu obvezuje se
redovito i uredno voditi svu potrebnu dokumentaciju radi potrebe praćenja
izvršenja rada:
– za bolničko liječenje: temperaturnu listu i povijest bolesti
– za specijalističko-konzilijarnu zdravstvenu zaštitu: dnevno izvješće o
izvršenom radu po specijalističkim ordinacijama
– za specijalističku dijagnostiku: dnevno izvješće o izvršenom radu po
dijagnostičkim jedinicama
– za specijalističko-konzilijarnu zdravstvenu zaštitu – dnevnu bolnicu: dnevno
izvješće o izvršenom radu po djelatnostima
– za kroničnu hemodijalizu: mjesečno izvješće o broju provedenih postupaka
hemodijalize.
Ustanova koja provodi ugovorenu bolničku zdravstvenu zaštitu obvezuje se da će
na osnovi dokumentacije iz stavka 1. ovog članka dostavljati izvješća:
– za provođenje eksplantacijskih/transplantacijskih programa: mjesečno izvješće
o vrsti i broju provedenih eksplantacijskih/transplantacijskih postupaka na
tiskanici koja je sastavni dio ovih Općih uvjeta.
– za provođenje posebno ugovorenih postupaka koji se plaćaju prema terapijskom
postupku (PPTP): mjesečno izvješće o vrstama i broju izvršenih postupaka na
tiskanici koja je sastavni dio ovih Općih uvjeta.
Ustanova koja posjeduje ovjereni elektronički potpis u skladu s člankom 4. i 10.
Zakona o elektroničkom potpisu, može izvješća iz stavka 2. ovog članka dostaviti
Zavodu na magnetskom mediju uz uvjet da su podaci dani u formatu propisanih
tiskanica.

V. ZDRAVSTVENA DJELATNOST NA RAZINI ZDRAVSTVENIH ZAVODA

1. OPĆI UVJETI UGOVORA ZA SVE RAZINE ZDRAVSTVENE ZAŠTITE

*1.1. Obveze ustanove*

Članak 44.

Ustanova se obvezuje u slučaju spriječenosti svojih radnika, doktora medicine u
obavljanju ugovorenih zdravstvenih djelatnosti osigurati zamjenu, a kada
spriječenost traje duže od 15 dana obvezni su o tome izvijestiti nadležnu
područnu službu Zavoda.

2. OPĆI UVJETI UGOVORA ZA POJEDINE RAZINE ZDRAVSTVENE ZAŠTITE

*2.1. Primarna razina zdravstvene zaštite*

2.1.1. Izvješća

Članak 45.

Ustanova se obvezuje zbog praćenja izvršenja rada za svaki tim posebice uredno
voditi svu potrebnu dokumentaciju, dnevna izvješća, te na osnovi njih
sastavljati mjesečna izvješća na za to propisanim tiskanicama i dostavljati ih
najkasnije do 5. u mjesecu za prethodni mjesec nadležnoj područnoj službi
Zavoda.

2.1.2. Uputnice

Članak 46.

Zavod se obvezuje osigurati ustanovi, potreban broj brojčano označenih tiskanica
uputnica utvrđenih u članku 12. Pravilnika o standardima.
Ustanova se obvezuje da će njezini radnici doktori medicine prilikom izdavanja
uputnica osiguranim osobama pridržavati se odredaba članka 16. stavka 3., 4. i
6. ovih Općih uvjeta.
Ustanova se obvezuje za svoje radnike, doktore medicine pratiti broj izdanih
uputnica za specijalističko-konzilijarnu zdravstvenu zaštitu po osiguranim
osobama na posebnim dnevnim i mjesečnim izvješćima.

*2.2. Specijalističko-konzilijarna zdravstvena zaštita*

2.2.1. Obveze ustanove

Članak 47.

Ustanova se obvezuje provoditi ugovorenu specijalističko-konzilijarnu i
dijagnostičku zdravstvenu zaštitu, a maksimalno unutar 40 radnih sati tjedno po
radniku ustanove.
Ustanova se obvezuje uskladiti radno vrijeme svih ordinacija specijalističko-konzilijarne
zdravstvene zaštite, odnosno dijagnostičkih jedinica s odredbama Zakona o
zdravstvenoj zaštiti, Naredbe i Pravilnika o radnom vremenu.

2.2.2. Izvješća

Članak 48.

Ustanova se obvezuje radi praćenja ugovorene i izvršene specijalističko-konzilijarne
zdravstvene zaštite redovito i uredno voditi svu potrebnu dokumentaciju, te
voditi dnevno izvješće o izvršenom radu po ordinacijama specijalističko-konzilijarne
zdravstvene zaštite, odnosno dijagnostičkim jedinicama za ugovorene djelatnosti.

VI. IZMJENE I DOPUNE OPĆIH UVJETA

Članak 49.

Ugovorne strane su suglasne da će Zavod u slučaju izmjena i dopuna ovih Općih
uvjeta, iste dostaviti ugovornim subjektima Zavoda kako bi ih priložili ugovoru
kao njegov sastavni dio te da se radi prihvaćanja tih Općih uvjeta neće sklapati
dodaci ugovoru.
Ugovorne strane su suglasne da ih Opći uvjeti iz stavka 1. ovog članka obvezuju
od dana kada su ih ugovorni subjekti Zavoda zaprimili.

VII. PRIJELAZNE I ZAVRŠNE ODREDBE

Članak 50.

U provođenju i ostvarivanju prava na zdravstvenu zaštitu iz obveznog
zdravstvenog osiguranja zaštite zdravlja na radu osiguranih osoba iz članka 8.,
9. i 10. Zakona, sukladno odredbama članka 12. stavka 2. Zakona i odredbama ovih
Općih uvjeta odgovarajuće se primjenjuju odredbe općih akata Hrvatskog zavoda za
zdravstveno osiguranje koje nisu u suprotnosti s odredbama općih akata Zavoda.

Članak 51.

Danom stupanja na snagu ovih Općih uvjeta prestaju važiti Opći uvjeti ugovora o
provođenju zdravstvene zaštite iz obveznog zdravstvenog osiguranja zaštite
zdravlja na radu (»Narodne novine« broj 125/07.).

Članak 52.

Ovi Opći uvjeti objavljuju se u »Narodnim novinama«.

Klasa: 025-04/08-01/18
Urbroj: 339-01-01-08-1
Zagreb, 23. travnja 2008.

Predsjednica Upravnog vijeća
Hrvatskog zavoda za zdravstveno
osiguranje zaštite zdravlja na radu
**mr. Dubravka Jadro**, v. r.

![](dodatni/348171.gif)

![](dodatni/348172.gif)

![](dodatni/348173.gif)

![](dodatni/348174.gif)

![](dodatni/348175.gif)

![](dodatni/348176.gif)

![](dodatni/348177.gif)

![](dodatni/348178.gif)

![](dodatni/348179.gif)

![](dodatni/348180.gif)

Ostalo, NN 56/2008-1941
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)